
Text rozhodnutia
Súd: Krajský súd Prešov Spisová značka: 3To/18/2015 Identifikačné číslo súdneho spisu: 8713010455 Dátum vydania rozhodnutia: 18. 06. 2015 Meno a priezvisko sudcu, VSÚ: JUDr. Monika Halkociová ECLI: ECLI:SK:KSPO:2015:8713010455.1 Uznesenie Krajský súd v Prešove predsedom senátu JUDr. Monikou Halkociovou dňa 18.6.2015 v trestnej veci vedenej proti obž. H. T. pre prečin výtržníctva podľa § 364 ods. 1 písm. a/ Tr. zák., o odvolaní obžalovaného proti rozsudku Okresného súdu Poprad sp. zn. 4T 124/13 zo dňa 23.9.2014, takto r o z h o d o l : Podľa § 312 ods. 4 Tr. por. predseda senátu b e r i e späťvzatie odvolania obžalovaným H. T. n a v e d o m i e. o d ô v o d n e n i e : Napadnutým rozsudkom súd prvého stupňa uznal obžalovaného H. T. vinným z prečinu výtržníctva podľa § 364 ods.1 písm. a/ Tr. zákona, na tom skutkovom základe, že - dňa 5.5.2013 v čase asi okolo 06.40 hod. na ušno-nosno-krčnom oddelení na X.poschodí Nemocnice s poliklinikou v F., na ul. W. č. XXX/XX po tom, čo bol v miestnosti vyšetrovne ošetrený lekárom MUDr. Q. L., nar. XX.X.XXXX, po ošetrení predchádzajúceho zranenia nosa, ktoré utrpel v stave opilosti pri nočnej potýčke v zábavnom podniku v F., počas pobytu na chodbe oddelenia bezdôvodne vstúpil do izby pacientov, odmietol opustiť oddelenie, správal sa agresívne, vulgárne nadával personálu oddelenia, ktorý sa ho snažil vyviesť z oddelenia po nedorozumení s MUDr. L., ktorého udrel do oblasti pod pravým okom, spôsobil mu tržnú ranu na pravej strane tváre, na okraji nosa a pod okom a hematóm v okolí a jeho konanie sledovali hospitalizovaní pacienti, ktorí vyšli na chodbu oddelenia z izieb. Za to mu podľa § 364 ods. 1 Tr. zák., § 36 písm. j/, § 38 ods. 2,3 Tr. zák. uložil trest odňatia slobody vo výmere 6 mesiacov. Podľa § 49 ods. 1 písm. a/ Tr. zákona mu výkon trestu podmienečne odložil. Podľa § 50 ods. 1 Tr. zák. mu určil skúšobnú dobu podmienečného odkladu výkonu trestu na 1 rok. Proti tomuto rozsudku, ihneď po jeho vyhlásení a poučení o opravnom prostriedku, na hlavnom pojednávaní, priamo do zápisnice o tomto pojednávaní, zahlásil obžalovaný odvolanie, a to čo do výroku o vine aj treste. Svoje odvolanie bližšie písomne neodôvodnil. Krajskému súdu v Prešove v dôsledku podaného odvolania obžalovaným bola predmetná trestná vec predložená a následne bol určený termín konania verejného zasadnutia na deň 18.6.2015. Obžalovaný H. T. písomným podaním dňa 16.6.2015 oznámil, že svoje odvolanie voči rozsudku Okresného súdu Poprad sp. zn. 4T 124/13 zo dňa 23.9.2014 berie späť. Predseda senátu predmetné podanie oboznámil na verejnom zasadnutí dňa 18.6.2015. Podľa § 312 ods. 2 Tr. por., osoba, ktorá odvolanie podala, môže ho výslovným vyhlásením vziať späť, a to až do doby, než sa odvolací súd odoberie na záverečnú poradu. Odvolanie prokurátora môže vziať späť i nadriadený prokurátor. Vzatie odvolania späť vezme uznesením na vedomie predseda senátu odvolacieho súdu, a ak nebola vec doteraz tomuto súdu predložená, predseda senátu súdu prvého stupňa (§ 312 ods. 4 Tr. por.). Keďže v prejednávanej veci obžalovaný podané odvolanie vzal späť, predseda senátu späťvzatie odvolania, bez vecného prejednania tejto trestnej veci, vzal podľa ustanovenia § 312 ods. 4 Tr. por. na vedomie. Poučenie: Proti tomuto uzneseniu riadny opravný prostriedok nie je prípustný.

